User:Thang Khua Ling

ZO Minam

Leitungah minam tampi te sungpan Zo minam zong khat ahi hi. Leitungah pau nam 6,909 om hi ci-in SIL(Summer Institute of Linguistics) te in 2009 lai in na ciamteh uh aa tua te lahah Zo pau zong khat ahi hi. Leitung ah mimal billion 7,000 val sungpan Zo mite zong akihel ahi hi.

Zo minam ihihna

Ei Zo minamte pen i pupa te'n laitan pilna aneih lo uh hangin pianpih cimna nei uh ahih manin thu le la tuamtuam te pen tangthu leh la tawh akhangkhangin na ki hilh suksuk uh hi. A diakin ah i pupa te-in Mopawi, Sihna etc.. mitampi aki kholh theih hun ciangin khanggui na sut ngiatngiat uh aa khangtangthu na kemcing ngiat uh hi. I pupa te hong hilh suksuk natawh kizui in ei pen Pu Zo suan Zo minam te ihi hi. Zo ihih natawh i omna mun pen Zo gam, i khawi ganhing te pen Zo ak, Zo vok etc leh i silh nik leh puan te pen Zo nik Zo puan i cihi. I minam Zo ahih man in ei tawh akisai van khempeuh leh naa khempeuh te mai ah Zo cih kammal i lo hi. Zo(khuavotna mun) aa tengte Zote kici hi lo zaw aa Zo mite khuavotna mun ah ateng hi zaw hi hang. Tedim zong vot mahmah Falam zong vot mahmah Hakha zong vot mahmah ahih hang Zote kici tuan lo uh hi. Zo minam i hihna pen mun le mual tawh kisai peuh mah lo in, Pu Zo suan Zo mite i hi zaw hi.

Kumpi ciaptehna census ah Zo ihihna

Nidanglai I pupa te'n laitan pilna na nei lo uh ahih man in Zo ihihna pen tangthu leh la sung bek ah na ciamteh uh hi. British te'n kawlgam hong uk khit 1891 kum in amasa pen census ah ei khamtungmi te thu kihel zo nai lo hi. 1901 kum census ah ei Khamtungmi bup pen a huam in Chin-Kuki ci'n hong ciamteh uh hi. Chin-Kuki nuai ah Southern-Chin, Central-Chin leh Northern-Chin ci'n hong khen leuleu uh hi. Northern-Chin nuai ah Siyin, Sokte, Kamhaute, leh Zo ci'n hong ciamteh leuleu uh. British kumpi in 1891 pan kum 10 halin census khat vei ta na bawl zel uh hi. Kawlgam suaktakna a ngah kik masiah pen Northern-Chin ah Zo, Siyin, Sokte, Kamhaute ci'n minam 4 in hong ciamteh suak uh hi. 1948 Kawlgam suaktakna ngah khit gam hunsiat teng tawh minam vai sangin gamvai tawh ki buai zaw ciat hi. Suaktakna ngah khit leh U Ne Win hun aa kipan Northern-Chin sung ah Minnam 10 val bang hong omsak vianvuan kik zel hi. Suaktakna ngah ma aa Sokte leh Kamhaute sung pan minam neu 10 bang hong kaa khia suak hi.

Zomi cih laimal thu

Zomi cih laimal pen 1950 val kim pawl in Chin gambup Tuiphum pawlpite kipawlna te in hong zat khiat masak uh ahi hi. Zomi cih laimal pen minam min hilo in kipawlna min dingin a tel khiat uh hi zaw hi. Sia Hau Go kammal ah "Ko Tedim lam ah Zo minam a kici om aa, Falam ah Laizo om in, Hakha lam ah Zotong, Zophei te om koikoi a hih man in kipawlna min pen Zomi Bathish Convention cini" cih tawh ZBC hong piang khia hi zaw hi. Zomi cih pen kipawlna min hi in Minam min ahih lohna pen 1973 leh 1984 Myanmar Census te ah Zomi Minam a om lohna in hong kilang sak hi. A zenzen in Zomi pen Minam min hi leh 1891 pan 1984 dong pen Census (8) vei bang aki bawlna ah Zomi Minam ki hel ding hi. Zomi Minam aom loh man in kihel lo aa Zo Minam aom man in Zo cih laimal pen nidang lai pekpan in ki mu thei hi. 1950 kimpawl in ZBC hong om khit zenzen hangin Northern-Chin ah minam pen 10 val mah om veve lai hi. Tua hun lai in Tedim mi cih kammal leh laimal pen ki nak zatzat mahmah in Northern-Chin te kiang nang Tedim mi maw cileng a nial kua mah om lo hi. 1960 val kimpawl leuleu ciangin Yangon University ah sangkah Northern-Chin pawl khat in Zomi Siamsin kipawlna ci-in hong pan khia uh aa nuamna, dahna te ah kipanpih zawh nading ngimna ahi hi.

ZNC/ZCD thu buaina

1990 kum in Kawlgam ah galkap kumpi in kitelpi (zuaikaukpuai) hong bawl sak na ah ZNC(Zomi National Congress) party tawh Pu Cin Sian Thang makai in mekuang hong lui uh hi. Kitelpi man khit ciang Galkap kumpi in agualzo party NLD tungah thuneihna pia nuom lo in NLD makai te leh gamvai nasem khempeuh lehek in gilbem ah khum ziau uh hi. Hibang pi mah tawh ki nungta toto in common name Chin cih pen kideih mahmah in kawl ten no Chin te seng pua te hong ci le uh Tedim Falam Hakha Mindat cih omlo in kipum khat in ki thuk kik ngeingai hi. Northern-Chin te pen Tedim mi cih tawh ki samsam lai lel hi. 2010 khit Kawlgam Multy-party Democracy tawh hong ki makaih leuleu in Galkap kumpi in thuneihna 50% pen telcing party te tung hong pia uh hi. Tua tak ciangin ZNC (Zomi National Congress) te in zong Party register hong bawl kik uh hi. Tua munsan tak lian ah buaina hong kipan ahi hi. 2010 khit pen Democracy lam ki manawh nuam ta ahih man in nidanglai dan in Party te zong ut bangbangin min kipia sak nawn lo hi. ZNC (Zomi National Congress) party in register hong bawl ciangin Minam(National) siksan ahih man buaina hong piang hi zaw hi. Banghanghiam cih leh kawlgam kumpiciaptehna ah Zomi Minam cih omlo hi mawh hi. Nidanglai pekpan in omlo aa tudong omlo hi ci in ZNC cih Minam (Nataional) zat ding pen kiphal lo hi. Zomi cih laimal pen kipawlna ciang aa zat pen phamawh lo napi in minam min aa I zat sawm ciangin buai na hong kipan ahi hi. Banghang hiam cih leh nidanglai pekpan in Zo minam om khin ahih man ahi hi. Zomi cih pen kammal ki sap ziauhna hi in Zo minam a cihna mah hi zaw leh kilawm hi. ZNC tawh register a kiphal loh ciangin ZCD (Zomi Congress For Democratic) party hong ci leuleu uh. British hunlai in Sokte, Kamhaute kici, Kawlte hun leuleu ciang Tedim, Saizang, Teizang, Guite, Simte, etc( hi mun ah Tedimmi in zangni) kici nianua in Minam kician nei nai lo hong suak uh hi. Tua pen naa hong sa mahmah uh ahih man un Tedimmi sung pan aa mipil, thuthei te aa kipan a neu a lian in hong kikum ngeingai uh hi. A ngimna bulpi in ah "Who are we?" "ei kua te I hiam" hi mawk hi. 21 century ah Minam min nei lo aa a kici mawh pen Tedimmi te ahi hi. ZNC register a ki bawl sak lo hi napiin ZNRD(Zo National Region Development Party) pen register kisang hi. A hangin Zo Minam bek om hi acihna hi. Tedim mipil te tangthu thei te hong kikupkup uh ciangin I pianna bulpi pen Pu Zo hi ding hi. Tua ahih man in ei pen Zo suantate mah hi ding hi hang hong kici uh hi. Ahihhangin nidanglai in Zo akici minam khat pen na om khin hi. Tedim mite in Zo akici te pen a simmawh mahmah uh minam khat na hi sese ahih man in Tedim pan Zo aa khel ding pen hahsa hongsa uh hi. Tua ahih man in "Zo" cih laimal nung ah "Mi" hong guang uh aa "Zomi" minam cih hong phuan tawm uh hi. 2012 kimpawl aa kipan ZCD te hong makai in Pastor te aa kipan a neu a lian hong kitom keei uh hi. 2014 cianga kibawl ding census ah "Zomi" cih Minam min thak khat guang ding cih ngimna ahi hi. A hi zongin Pasian in awi lo hi ding hiven tudong bangmah gualzawhna ngah tuan lo uh hi. ZCD te in a omsa Zo minam te lungkim na omlo pi in Zoaw( ZCD te bawl laihawm) ah Zo pen Zomi in ki khel tading hi cih hong gen ciangin Zo mite zong ki heh mahmah in khauttak in thu kibawl in gualzawh na ki ngah hi. Zo Minam pen kiptak khotak in a omsa minam min ahih man in ki khel themthom lo ding hi. Thukhupna

Zo cih kammal pen i pianna taktak Pu Zo min hi cih pen i pupa te'n a khangkhang in hong hilh suksuk ahi hi. 1901 kum lai in British te'n no kua na hi uh hiam hong cih ciang "Z0" hi ung mah i ci hi. 1948 khit Kawl te'n no kua na hi uh hiam hong cih uh ciang "ZO" hi ung mah kici hi. Ei pen tangtawn aa kipan Zo minam Zo mite ihi hi. Banghangin Zo ihihna nusia in a om nai lo leh hong buai sak mahmah Minam min tuamtuam phuantawm sese ding ihi hiam.